Каб вясна хутчэй настала  
*Мікола Маляўка*

Растае́ адліжны снег.

Ручаёк бяжыць з падворка.

I сягоння не для ўцех

Шуфлік свой узяў Рыгорка.

Сонца дзівіцца здалёк,

А хлапчук працуе дбала —

Носіць снег у ручаёк,

Каб вясна хутчэй настала.

Ручаёк смялей пабег.

Сонца побач, на пагорку,

Плавіць, плавіць, плавіць снег,

Памагаючы Рыгорку.

Пчолы і кветкі  
*Станіслаў Валодзька*

Вось на ганачак вулля

Выйшлі пчолы спакваля.

Паглядзелі: што за дзень!

— Ці не май да нас ідзе?

— Шмат травы ўжо.

— Ды шкада

Шчодрых кветак не відаць!

— У кладоўцы хутка ў нас

Мёду скончыцца запас.